รายงานคณะกรรมการตรวจสอบ ปี 2551

คณะกรรมการตรวจสอบของบริษัท สหมิตรเครื่องกล จำกัด (มหาชน)
ประกอบด้วยกรรมการอิสระจำนวน 4 ท่าน ซึ่งเป็นผู้ทรงคุณวุฒิ ด้านการบริหารจัดการ กฎหมาย
การเงินและการบัญชี โดยมี พลเอกวาภิรมย์ มนัสรังษี เป็นประธานคณะกรรมการตรวจสอบ
นายเพรียว ลิมป์ศิริพันธ์ นายประยูร วิเวชภูวนนท์ และ นายการุณ กิตติสถาพร
เป็นกรรมการตรวจสอบ คณะกรรมการตรวจสอบทุกท่าน มีคุณสมบัติครบถ้วน
ตามที่กำหนดไว้ในคู่มือคณะกรรมการตรวจสอบ ซึ่งสอดคล้องกับข้อกำหนด
ของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)

ในปี 2551 คณะกรรมการตรวจสอบได้ปฏิบัติหน้าที่ตามขอบเขตความรับผิดชอบ ซึ่งกำหนดไว้ในคู่มือ
คณะกรรมการตรวจสอบ โดยได้จัดให้มีการประชุมรวม 5 ครั้ง
ทุกครั้งกรรมการตรวจสอบได้เข้าร่วมประชุมครบทุกท่าน และเชิญผู้สอบบัญชี ผู้ตรวจสอบภายใน และ
ฝ่ายบริหาร เข้าร่วมประชุมเพื่อให้ความเห็นในวาระที่เกี่ยวข้อง โดยสรุปสาระสำคัญได้ดังนี้

1.  สอบทานงบการเงินรายไตรมาส และงบการเงินประจำปี 2551
    เพื่อให้ความเห็นชอบต่อความถูกต้องครบถ้วน การเปิดเผยข้อมูลสำคัญ
    รายการที่เกี่ยวข้องกันและรายการที่อาจก่อให้เกิดความขัดแย้งทางผลประโยชน์
    ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่า
    งบการเงินได้จัดทำขึ้นอย่างถูกต้อง
    ตามที่ควรในสาระสำคัญตามมาตรฐานการบัญชีที่รับรองทั่วไป การเปิดเผยข้อมูลถูกต้อง
    ครบถ้วน เพียงพอ และทันเวลา รายการที่เกี่ยวข้องกันเป็นไปอย่างสมเหตุผล มีเงื่อนไขต่าง
    ๆ ตามปกติของธุรกิจ และเพื่อประโยชน์สูงสุดของบริษัท

2.  กำกับดูแลงานตรวจสอบภายในให้ปฏิบัติสอดคล้องกับมาตรฐานวิชาชีพสากล
    และสอบทานระบบควบคุมภายในให้มีความเหมาะสม รัดกุม และเพียงพอ
    โดยพิจารณาความเหมาะสมของสภาพแวดล้อมในการปฏิบัติงาน
    และความเป็นอิสระในการปฏิบัติงานของหน่วยงานตรวจสอบภายใน
    การกำหนดแนวทางการตรวจสอบ
    ซึ่งเน้นการตรวจสอบเชิงป้องกันควบคู่กับงานพัฒนาระบบการให้ข้อเสนอแนะฝ่ายตรวจสอบภายใน
    และฝ่ายบริหาร เพื่อพัฒนาหน่วยงานตรวจสอบภายใน และระบบควบคุมภายในอย่างต่อเนื่อง
    รวมถึงการจัดทำรายงานผลการปฏิบัติงานของคณะกรรมการตรวจสอบแก่คณะกรรมการบริษัททุกไตรมาส
    ซึ่งคณะ กรรมการตรวจสอบมีความเห็นว่า
    การปฏิบัติงานของฝ่ายตรวจสอบภายในเป็นไปอย่างอิสระ มีประสิทธิผล
    และบริษัทมีระบบควบคุมภายในที่เหมาะสม เพียงพอ โดยไม่พบจุดอ่อนที่เป็นสาระสำคัญ

3.  สอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์หรือ กฎหมายที่เกี่ยวข้องกับธุรกิจของบริษัท ในปี 2551
    คณะกรรมการตรวจสอบยังคงให้ความสำคัญกับกระบวน
    การพัฒนาการกำกับดูแลกิจการที่ดีอย่างต่อเนื่อง
    หลังจากได้มีการประกาศใช้คู่มือจริยธรรมในปีที่ผ่านมา ขณะนี้
    บริษัทได้ประกาศใช้คู่มือธรรมาภิบาล และคู่มือกรรมการตรวจสอบ
    เพื่อเป็นแนวทางปฏิบัติแก่ผู้เกี่ยวข้อง
    นอกจากนี้คณะกรรมการตรวจสอบยังได้ประเมินผลการปฏิบัติงานตนเอง ตามแนวทางของ
    สำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.)
    และคู่มือคณะกรรมการตรวจสอบ ซึ่งผลการประเมิน พบว่า คณะกรรมการมีขอบเขต
    และผลปฏิบัติงานสอดคล้องตามแนวทางการปฏิบัติที่ดีของคณะกรรมการตรวจสอบ เป็นที่น่าพอใจ
    ของคณะกรรมการตรวจสอบทั้งคณะ

4.  พิจารณาคัดเลือก เสนอแต่งตั้ง และเสนอค่าตอบแทนผู้สอบบัญชี ประจำปี 2551
    คณะกรรมการตรวจสอบได้พิจารณาความเป็นอิสระ ความเหมาะสมของค่าตอบแทน
    และผลงานในรอบปีที่ผ่านมาของผู้สอบบัญชี ซึ่งอยู่ในระดับที่น่าพอใจ
    จึงมีมติเสนอต่อคณะกรรมการบริษัท เพื่อขออนุมัติจากที่ประชุมผู้ถือหุ้น แต่งตั้ง บริษัท
    สอบบัญชีธรรมนิติ จำกัด เป็นผู้สอบบัญชีของบริษัทประจำปี 2552

ในรอบปีที่ผ่านมา คณะกรรมการตรวจสอบได้ปฏิบัติหน้าที่ตามที่ได้รับมอบหมาย ได้อย่างอิสระ
โดยไม่มีข้อจำกัดในการได้รับข้อมูลทั้งจากผู้บริหาร พนักงาน และผู้เกี่ยวข้อง
ตลอดจนได้ให้ความเห็น ข้อเสนอแนะ รวมถึง สนับสนุนให้การดำเนินงานของบริษัท
เป็นไปตามหลักการกำกับดูแลกิจการที่ดี มีประสิทธิผล โปร่งใส และเชื่อถือได้
เพื่อประโยชน์ต่อผู้มีส่วนได้เสียทุกฝ่ายอย่างเท่าเทียมกัน

ในนามคณะกรรมการตรวจสอบ

พลเอก วาภิรมย์ มนัสรังษี ประธานคณะกรรมการตรวจสอบ